KOMMISSIONENS BESLUTNING af 23. april 1997 om afslutning af medlemsstaternes regnskaber over de udgifter for regnskabsåret 1993, der finansieres af Den Europæiske Udviklings- og Garantifond for Landbruget (EUGFL), Garantisektionen (Kun de spanske, danske, tyske, græske, engelske, franske, italienske, nederlandske og portugisiske udgaver er autentiske) (97/333/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 729/70 af 21. april 1970 om finansiering af den fælles landbrugspolitik (1), senest ændret ved forordning (EF) nr. 1287/95 (2), særlig artikel 5, stk. 2,

efter høring af EUGFL-komitéen, og

ud fra følgende betragtninger:

Efter artikel 5, stk. 2, i forordning (EØF) nr. 729/70 afslutter Kommissionen regnskaberne over de udgifter, der er afholdt af de i nævnte forordnings artikel 4 anførte organer, på grundlag af de årsregnskaber, som forelægges af medlemsstaterne;

medlemsstaterne har forelagt Kommissionen de dokumenter, der er nødvendige for afslutningen af regnskaberne for regnskabsåret 1993; efter artikel 5, stk. 2, i forordning (EF) nr. 729/70 begyndte regnskabsåret 1993 den 16. oktober 1992 og sluttede den 15. oktober 1993;

Kommissionen har foretaget de kontrolforanstaltninger, der er fastsat i artikel 9, stk. 2, i forordning (EØF) nr. 729/70;

efter artikel 8 i Kommissionens forordning (EØF) nr. 1723/72 af 26. juli 1972 om regnskabsafslutning for Den Europæiske Udviklings- og Garantifond for Landbruget (EUGFL), Garantisektionen (3), senest ændret ved forordning (EØF) nr. 295/88 (4), omfatter beslutningen om regnskabsafslutning fastlæggelse af de udgifter, der er afholdt i hver medlemsstat i det pågældende år, og som er anerkendt som påhvilende EUGFL, Garantisektionen; efter artikel 102 i finansforordningen af 21. december 1977 (5), senest ændret ved forordning (EF, Euratom, EKSF) nr. 2335/95 (6), skal resultatet af beslutningen om regnskabsafslutningen, som eventuelt udviser en forskel mellem de samlede udgifter, der i henhold til artikel 100 og 101 er konteret det pågældende regnskabsår, og de samlede udgifter, som er godkendt af Kommissionen ved regnskabsafslutningen, opføres under én artikel som plus- eller minusudgift;

efter artikel 2 og 3 i forordning (EØF) nr. 729/70 kan kun restitutioner for udførsel til tredjelande og interventioner til regulering af landbrugsmarkederne, henholdsvis ydet eller foretaget efter Fællesskabets regler inden for rammerne af en fælles markedsordning, finansieres; ved kontrollen har det vist sig, at en del af de udgifter, som er anmeldt af medlemsstaterne, ikke opfylder disse betingelser, og de kan følgelig ikke finansieres af EUGFL, Garantisektionen; i bilaget til nærværende beslutning er opført de udgifter, som er anmeldt af hver af de berørte medlemsstater, de udgifter, der skal afholdes af EUGFL, Garantisektionen, og forskellene mellem disse to beløb samt forskellene mellem de udgifter, der skal afholdes af EUGFL, Garantisektionen, og de beløb, der er opført under regnskabsåret;

visse af de udgifter, der er anmeldt for regnskabsåret 1993 af Italien vedrørende restitutioner for udførsel af hård hvede og af Frankrig vedrørende forbrugerstøtte for olivenolie er ikke omfattet af nærværende beslutning, fordi de var omfattet af Kommissionens beslutning 96/311/EF (7), ændret ved beslutning 96/701/EF (8); de omhandlede beløb blev derfor trukket fra de udgifter, som disse medlemsstater anmeldte for regnskabsåret 1993;

de udgifter, som Belgien, Danmark, Tyskland, Spanien, Frankrig, Irland, Italien, Luxembourg, Nederlandene, Portugal og Det Forenede Kongerige anmeldte for støtte til producenter af visse markafgrøder, og som andrager henholdsvis 37 610 355 bfr., 261 991 880,28 dkr., 600 977 770,84 DM, 72 776 981 668 pta., 2 572 344 612,45 ffr., 458 554,44 Ir £, 110 362 227 405 lire, 14 188 574 lfr., 1 178 066,51 hfl., 3 562 835 605 esc. og 85 024 800,11 £, er ikke omfattet af nærværende beslutning, da de endelige betalinger for oliefrø først blev foretaget i regnskabsåret 1994, og da konklusionerne af EUGFL's undersøgelser vil vedrøre de samlede udgifter for 1993-høsten og ikke kun forskuddene i regnskabsåret 1993; disse beløb blev derfor trukket fra de udgifter, som disse medlemsstater anmeldte for det pågældende regnskabsår, og der vil blive foretaget regnskabsafslutning for dem senere;

de udgifter på 600 038 445 pta., som Spanien anmeldte for fortegnelsen over olivendyrkningsarealerne, de udgifter på 531 272 940,06 ffr., som Frankrig anmeldte for definitivt ophør med og nedsættelse af mælkeproduktionen, samt de udgifter på 142 558 268 250 lire, som Italien anmeldte for offentlig oplagring af olivenolie, er ikke omfattet af nærværende beslutning, da en supplerende undersøgelse er nødvendig; disse beløb blev derfor trukket fra de udgifter, som disse medlemsstater anmeldte for regnskabsåret 1993, og der vil blive foretaget regnskabsafslutning for dem senere;

inden Kommissionen fastsætter hver finansiel korrektion, der er berettiget til den i Kommissionens beslutning 94/442/EF (9) fastsatte forligsprocedure, skal medlemsstaten, hvis den ønsker det, kunne gøre brug af proceduren, og i så tilfælde skal Kommissionen gennemgå forligsorganets rapport; de frister, der er fastsat for proceduren, var ikke udløbet for alle de korrektioner, der er berettiget til forligsproceduren, på datoen for vedtagelsen af nærværende beslutning; beslutningen om regnskabsafslutningen må dog ikke forsinkes yderligere; de tilsvarende beløb blev derfor trukket fra de udgifter, som de pågældende medlemsstater anmeldte for regnskabsåret 1993, og der vil blive foretaget regnskabsafslutning for dem senere;

i henhold til artikel 8 i forordning (EØF) nr. 729/70 bærer Fællesskabet ikke de finansielle følger af uregelmæssigheder eller forsømmelser, som medlemsstaternes myndigheder eller organer kan gøres ansvarlige for; denne beslutning bør også omfatte nogle af disse finansielle følger, som ikke kan dækkes af Fællesskabets budget;

denne beslutning foregriber ikke de finansielle konsekvenser, der skal drages i forbindelse med en senere regnskabsafslutning som følge af national støtte eller overtrædelser, for hvilke de procedurer, der blev indledt i henhold til traktatens artikel 93 og 169, endnu er i gang eller er afsluttet efter den 31. december 1996;

denne beslutning foregriber ikke de finansielle konsekvenser, som Kommissionen i forbindelse med en senere regnskabsafslutning må drage af undersøgelser, der på datoen for nærværende beslutning er i gang af uregelmæssigheder som omhandlet i artikel 8 i forordning (EØF) nr. 729/70, eller af EF-Domstolens domme i verserende sager, som angår områder, som er omfattet af nærværende beslutning;

sammenlignet med de månedlige udgifter er beløb, der for nærværende beslutning pålægges Spanien og Italien, store, og de beløb, som pålægges Spanien og Italien, bør derfor bogføres i tre lige store dele blandt udgifterne for tre fortløbende måneder -

VEDTAGET FØLGENDE BESLUTNING:

Artikel 1

Medlemsstaternes regnskaber over de udgifter for regnskabsåret 1993, der finansieres af EUGFL, Garantisektionen, afsluttes som anført i bilaget.

Artikel 2

De beløb, der for henholdsvis Belgien, Danmark, Tyskland, Grækenland, Frankrig, Irland, Nederlandene, Portugal og Det Forenede Kongerige er anført i bilagets punkt 3, bogføres blandt de udgifter, der henvises til i artikel 4, stk. 1, i Kommissionens forordning (EF) nr. 296/96 (10), for den anden måned efter datoen for meddelelsen af nærværende beslutning.

Artikel 3

De beløb, der for henholdsvis Spanien og Italien fremkommer i bilagets punkt 3, bogføres med tre lige store dele blandt de udgifter, der henvises til i artikel 4, stk. 1, i forordning (EF) nr. 296/96, for henholdsvis den anden, tredje og fjerde måned efter datoen for meddelelsen af nærværende beslutning.

Artikel 4

Denne beslutning er rettet til medlemsstaterne i Fællesskabets sammensætning pr. 31. december 1994.

Udfærdiget i Bruxelles, den 23. april 1997.

På Kommissionens vegne

Franz FISCHLER

Medlem af Kommissionen

(1) EFT nr. L 94 af 28. 4. 1970, s. 13.

(2) EFT nr. L 125 af 8. 6. 1995, s. 1.

(3) EFT nr. L 186 af 16. 8. 1972, s. 1.

(4) EFT nr. L 30 af 2. 2. 1988, s. 7.

(5) EFT nr. L 356 af 31. 12. 1977, s. 1.

(6) EFT nr. L 240 af 7. 10. 1995, s. 12.

(7) EFT nr. L 117 af 14. 5. 1996, s. 19.

(8) EFT nr. L 323 af 13. 12. 1996, s. 26.

(9) EFT nr. L 182 af 16. 7. 1994, s. 45.

(10) EFT nr. L 39 af 17. 2. 1996, s. 5.

BILAG

>TABELPOSITION>

>TABELPOSITION>

>TABELPOSITION>

>TABELPOSITION>

>TABELPOSITION>

>TABELPOSITION>

>TABELPOSITION>

>TABELPOSITION>

>TABELPOSITION>

>TABELPOSITION>

>TABELPOSITION>

>TABELPOSITION>